Matovič, Igor, predseda vlády SR (2020-09-24):
Pán poslanec Blaha, ďakujem veľmi pekne za otázku, ale poviem, neprekvapili ste. Rovnako primitívna otázka, ako komunikácia vašej politickej strany, teraz vlastne neviem, či vy ste SMER alebo HLAS Smeru. Prepáčte, to som si zatiaľ nezatriedil, ale tá komunikácia v tomto prípade je mimoriadne, si myslím, že perverzná z vašej strany. Či aj osobne z vašej strany alebo zo strany vašej politickej strany, lebo ak vy by ste boli na mojom mieste a ktokoľvek by si vymyslel čokoľvek o vás, tak, a napríklad to, že ste niekde investovali desať miliónov eur a vy veľmi dobre viete, keď si zistíte informácie, že to nebolo desať miliónov, že to bolo 3-krát po 200-tisíc a že na tom nebolo absolútne nič nelegálne, že ste nemali nič vyplatené nejako vopred, ako vás médiá obviňujú, tak by ste to zrejme cítili ako krivdu. A vy ste dostatočne inteligentný na to, že vy viete, že v tomto prípade je to obrovská krivda voči mojej manželke. Veľmi dobre viete, že moja manželka nespáchala absolútne nič nelegálne a veľmi dobre viete, že som si zo svojej manželky neurobil nijakého bieleho koňa. Napriek tomu to podsúvate ľuďom, lebo jednoducho manipulujete s ľuďmi, ktorí dostatočne inteligentní nie sú a spoliehate sa, že nabudúce vás znova budú voliť a takýmto spôsobom si to publikum nejako udržíte a budete stále im vlastne magoriť hlavičky a získate si znova hlasy preto, aby ste sa sem prekrúžkovali, aby ste mali plat 4 500 v čistom, ktorý ste si nemorálne tak rok a pol dozadu jedným hlasovaním zdvihli, hoci ste tu celé roky mali plné ústa boja za pracujúci ľud, ale jedným hlasovaním ste si sám sebe zdvihli plat o 1 500 eur v čistom mesačne a zároveň nasledujúcim hlasovaním ste sirotám pridali 2,70 mesačne. Toto je váš charakter. Toto je charakter vašej politickej strany a potom, keď zistíte, že niekde si môžete do niekoho nečestne buchnúť, tak sa pridáte a snažíte sa prikurovať na tej vlne a prihrievať si polievočku a primitívne, perverzné videjká si natáčať na fejsbučík a vytešovať sa z toho, že vám tam niekto dá nejaké lajčíky. Primitívne, nízke, pán poslanec. Mrzí ma to, že sa takto správate, myslím si, že nie je to hodné poslanca Národnej rady a správanie politickej strany SMER a HLAS-u SMER-u v tejto veci je mimoriadne nízke a tak isto nehodné normálnych demokratických politických strán. Prepáčte, samozrejme, neobviňujem vás, že ste nejaké normálne demokratické politické strany, hoci by ste mali byť, lebo jednoducho svojimi skutkami, keď ste tu dlhé roky okrádali ľudí a spoločne ste tu napomáhali zlu, ktoré za dvanásť rokov rozkradlo na Slovensku 30 miliárd eur, tak ťažko môžte byť demokratické strany. Ste skorumpovaná mafia, ktorá nemala nič iné nikdy na starosti, len to, aby zabezpečili ste si prospech pre samých seba, pre svojich bratrancov, tetušky a aby ste tu za to poctivé stláčanie gombíčkov mali 4,5-tisíca mesačne v čistom. Že sa nehanbíte naozaj pozrieť do očí tým skutočným ľuďom alebo tým ľuďom, ktorí žijú z vlastnej práce. Tým ľuďom, ktorí hrdlačia za nejakých necelých 500 eur v čistom a robia non-stop, si to poctivo odmakajú. Vy, absolútny príživník, ktorý sa tu celé roky len prevaľuje a žerie peniaze a berie peniaze ľuďom, ktorí horko-ťažko ich zaplatia do štátneho rozpočtu. Vy nemáte žiadne morálne právo, pane, aby ste moju manželku a mňa obviňovali z čohokoľvek nelegálneho, lebo nelegálny, nelegálna je vaša hra na spravodlivého človeka. Lebo ste len obyčajný príživník, ktorý dlhé roky zneužíva nevedomosť svojich vlastných voličov. (Potlesk.)